Škriatok v pyžamku bol kedysi malý nápad jednej obyčajnej mamy. Tá zobrala do ruky pero a začala písať. Spísala rozprávočky pre svojho syna, ktoré si po večeroch rozprávali. Nechcela, aby sa na ich spoločné príbehy, ktoré rekapitulovali momenty z ich prežitých chvíľ, zabudlo. Syn rozprávočky pozorne počúval a stále sa ich dožadoval. Možno práve preto, že v príbehoch vystupovali ozajstní detskí hrdinovia, ktorí svojím správaním nápadne pripomínali chlapčeka samého. Tieto rozprávky písal život sám. Najprv pre malého chlapčeka, neskôr aj pre iné deti, ktoré prežívali ťažšie obdobie vzdoru a na určité veci reagovali odmietavo.

Rozprávky sa stali výborným nástrojom pre rodičov, ako poukázať na neželané správanie formou príbehu. Postupne knižka nadobudla krásny fotografický a ilustračný materiál a obohatila sa o konkrétne tipy pre rodičov, ako situáciu po rozprávke vylepšiť k čo najlepšej spokojnosti.  V láskavých rukách dospelých, ktorí chcú uvidieť zmenu v správaní svojho dieťatka, môže byť knižka veľmi nápomocná. Samotné príbehy sú poučné a inšpiratívne. Ponúkajú humor, napätie a vrúcne prežívanie. Všetky boli písané s láskou k deťom a s dobrou vôľou pomôcť dospelým.